ועדת העבודה, הרווחה והבריאות, כנסת 18, פרוטוקול מספר 556, 2011-11-07 12:45

חיים כץ: צהרים טובים.

חיים כץ: יום שני בשבוע, י' בחשוון, ה-7 בנובמבר 2011, ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום צו הביטוח הלאומי (הגדלת שיעור הענקות), התשע"ב-2011.

חיים כץ: גברתי, הסבר קצר.

נועה בן שבת: סעיף 282(א) מאפשר למוסד לביטוח הלאומי להעניק הענקות לפיתוח שירותי רווחה למשרתים במילואים ובני משפחותיהם.

נועה בן שבת: כרגע סעיף קטן (ב) קובע שסך כל ההענקות השנה לא יעלה על 0.25 אחוז מאומדן הסכום השנתי הכולל של התגמולים שישולמו לפי פרק המילואים, אבל שר הביטחון רשאי להעניק 0.5 אחוז ואת זה מבקשים לעשות.

חיים כץ: מה הסכום?

אבי צרפתי: 2.5 מיליון.

אבי צרפתי: זה הרבע אחוז.

חיים כץ: ולמה הוא מיועד?

אמיר חי: פעולות לרווחת חיילי המילואים ובני משפחותיהם.

משה (מוץ) מטלון: כמו למשל?

אמיר חי: הוא מיועד למגוון פעילויות, החל מפעילויות שהן לרמת היחידה.

אמיר חי: אנחנו קוראים לזה סל רווחה יחידתי.

חיים כץ: כמו למשל?

אמיר חי: ערבים גדודיים, ערבים פלוגתיים, פעילות למפקדים, פעילות יחד עם משפחות חיילים.

חיים כץ: אתה מדבר על מילואימניקים.

אמיר חי: אני מדבר רק על יחידות מילואים.

אמיר חי: מפקד מג"ד מקבל איקס כסף שהוא יכול לעשות אתו דברים עבור היחידה, לדוגמה.

אמיר חי: דברים נוספים אלה כלים למפקדים לטפל ולפקד על היחידה שלהם, שיפוי של החזרי הוצאות כשהם לא בתפקיד במהלך השנה.

חיים כץ: כמה ניצלתם שנה האחרונה?

אמיר חי: הניצול הוא ניצול מקסימאלי כי זה חלק מהתקציב.

אמיר חי: התקציב הוא רחב יותר וזה חלק ממנו.

חיים כץ: איפה אתה משלים אותו, מהתקציב של משרד הביטחון?

אמיר חי: ודאי.

אמיר חי: תקציב פעולות עבור מילואים.

חיים כץ: כמה מקציב משרד הביטחון מתקציבו?

אמיר חי: אין לי כאן אומדנים מדויקים, אבל יש כאן כמה עשרות מיליוני שקלים.

חיים כץ: עשרות מיליונים?

אמיר חי: כן.

חיים כץ: לרווחה לחיילי מילואים.

אמיר חי: ודאי.

חיים כץ: עשרות מיליונים?

אמיר חי: כן.

אמיר חי: יש לנו הרבה יחידות.

חיים כץ: זה נראה בומבסטי.

שוקי בן ענת: תעשה חשבון שמעל 250 גדודים מקבלים שלושים אלף שקלים לגדוד לשנה.

אמיר חי: וזה רק סל רווחה.

חיים כץ: פעם הייתי במילואים.

חיים כץ: אמרתי בדיון הקודם שבגילי המתקדם אני קצת לא רואה, קצת לא שומע והרבה לא זוכר.

חיים כץ: אני זוכר שעשיתי מילואים ולא הייתה פעילות רווחה למילואימניקים.

חיים כץ: לא זכיתי לזה.

אמיר חי: יש פעילות.

שוקי בן ענת: באותה תקופה אכלו עם מסטינג והיום כבר לא.

משה (מוץ) מטלון: אני לא עשיתי מילואים יום אחד.

חיים כץ: אני מודה שהיה לי מסטינג.

אמיר חי: יש פעילות רבה.

שוקי בן ענת: אני יכול לומר עוד משהו על הפעילות הזאת?

חיים כץ: מי אדוני?

שוקי בן ענת: קצין מילואים ראשי.

חיים כץ: בבקשה.

חיים כץ: אנחנו כאן בוועדה רושמים פרוטוקול.

חיים כץ: תאר לך שמגיע מישהו ומדבר ואין בפרוטוקול את שמו של הדובר.

חיים כץ: יתחילו לחפש מי הוא הדובר.

שוקי בן ענת: אנחנו רגילים לכך שפרוטוקול יודע עלינו עוד לפני שאנחנו מדברים.

חיים כץ: לא.

חיים כץ: אתם לא כל כך חשובים.

חיים כץ: אולי נדמה לכם שאתם כל כך חשובים, אבל לא.

שוקי בן ענת: בשיא הענווה, אני מסכים אתך.

משה (מוץ) מטלון: אני חושב שהם חשובים מאוד.

משה (מוץ) מטלון: אני אומר את זה גם מהיכרות אישית.

חיים כץ: בסדר.

שוקי בן ענת: תקציב הרווחה של יחידות המילואים, חלקו נלקח מתקציב הביטחון וחלקו נלקח על פי פרק י"ב, סעיף 282 בחוק הביטוח הלאומי.

שוקי בן ענת: החשיבות ליחידות המילואים היא חשיבות שאני אומר, בלי להגזים, כמעט זהה לחשיבות האופרטיבית של מה שקורה במילואים.

שוקי בן ענת: הלכידות ביחידות המילואים והטיפול בנושא הזה בפרופורציות המתאימות, זה בשום אופן לא מתקרב ולא צריך להתקרב לפרופורציות של סדיר, היא חשובה מאוד ליחידות מילואים חזקות.

שוקי בן ענת: התקציב הזה הנוכחי שמוקצה הוא בסך הכול 2.5 מיליון שקלים.

חיים כץ: זה קיים.

חיים כץ: אתם רוצים עוד 2.5 מיליון.

שוקי בן ענת: כן.

שוקי בן ענת: המקורות הם לגיטימיים והשימושים הם הרבה יותר.

חיים כץ: מהיכן המקורות?

אבי צרפתי: ממשרד האוצר.

אבי צרפתי: לפי סעיף 285.

חיים כץ: אני חשבתי שאנחנו באים לדיון שכולם מסכימים ואנחנו נקיים אותו בדקה, אבל אני רואה התרחשויות מאחורי הקלעים.

שוקי בן ענת: אני חושב שכבר עברנו את האוצר והרווחה.

חיים כץ: נראה לי שלא.

חיים כץ: אתה נציג האוצר?

חיים כץ: אתם מסכימים?

גיא הרמתי: הוא אמור להציג את העמדה.

חיים כץ: אבל הוא איננו כאן.

חיים כץ: אנחנו הולכים להצביע ולאשר את זה.

גיא הרמתי: אני אקרא לו.

חיים כץ: אנחנו לא עושים מרדפים אחרי נציגי האוצר.

חיים כץ: אם יש להם מה להגיד, שישבו כאן.

שוקי בן ענת: שר הרווחה הסכים לזה בישיבת ועדת שרים לנושא מערך המילואים.

חיים כץ: שר הרווחה, זה בסדר, והוועדה גם כן בסדר.

שוקי בן ענת: אני רוצה להוסיף עוד דבר אחד.

שוקי בן ענת: במציאות הנוכחית של חוק המילואים, שקצת מגביל בכמות הימים ובמספר הזימונים, הנושא של הלכידות החברתית שהכסף הזה מושקע בה כולו, הפך לנושא הרבה יותר חשוב מאשר בעבר.

שוקי בן ענת: לכן התוספת הזאת מקבלת ערך נוסף בתקופה הזאת.

משה (מוץ) מטלון: שוקי, איך מתנהל התקציב הזה?

משה (מוץ) מטלון: מי מפקח עליו?

משה (מוץ) מטלון: אתם מעבירים את הכסף ליחידות ישירות?

שוקי בן ענת: אכ"א מפקח עליו.

שוקי בן ענת: התקציב הזה יושב במחלקת פרט באכ"א שהיא מנהלת אותו בהקצאה מתוקננת ויש תקנון מאוד ברור.

שוקי בן ענת: היא מעבירה אותו ליחידות מילואים וגם עושה בקרה על הביצוע.

חיים כץ: משרד האוצר רוצה להגיד משהו?

רועי קונפינו: כן.

רועי קונפינו: רועי, אגף התקציבים, משרד האוצר, רפרנט ביטחון.

רועי קונפינו: חשבנו להדגיש את הדבר הבא.

רועי קונפינו: אנחנו עשינו ניתוח של ההצעה הזאת ועלותה כשלושה מיליון שקלים.

חיים כץ: 2.5 מיליון שקלים.

חיים כץ: החישוב שלכם הוא תמיד מופרז.

חיים כץ: אנחנו מדברים על 2.5 מיליון שקלים.

רועי קונפינו: בסדר.

רועי קונפינו: החישוב שאנחנו עשינו עומד על שלושה מיליון שקלים.

רועי קונפינו: חשבנו להדגיש שהסכום הזה, על אף שאנחנו מכבדים מאוד את אוכלוסיית המילואים וזאת אוכלוסייה חשובה בעינינו, בא על חשבון דברים אחרים.

חיים כץ: משרד הביטחון לא יודע שזה בא על חשבון דברים אחרים.

רועי קונפינו: הסכום הזה יכול לבוא על חשבון נכים, על חשבון אנשים עם מוגבלות וכולי.

חיים כץ: משרד הביטחון לא יודע שזה בא על חשבון דברים אחרים?

חיים כץ: רק אתם יודעים?

רועי קונפינו: אני אשלים את דבריי.

רועי קונפינו: לכן חשוב לנו להדגיש שאם התקציב הזה הוא על חשבון תקציבו של משרד הביטחון, אין לנו שום התנגדות לכך.

רועי קונפינו: משרד הביטחון יכול להחליט איך להקצות את הכספים שהוא רוצה למילואימניקים.

רועי קונפינו: בהנחה שהכסף הזה מגיע מתקציב המוסד לביטוח לאומי, זה משהו שהוא יותר בעייתי מבחינת אגף התקציבים ויש לנו התנגדות.

חיים כץ: פנו לא אליך אלא לשר שלך.

חיים כץ: שר הביטחון פנה גם לשר שלך ופנה גם לשר הרווחה שהסכים.

חיים כץ: ניסו להתייעץ אתכם אבל אתם הייתם עסוקים ולא היה לכם זמן להגיב.

חיים כץ: צר לי שכך הדבר.

חיים כץ: ניסו להתייעץ אתכם, אבל לא היה לכם זמן להגיב כי אתם עסוקים.

חיים כץ: אתם מנהלים את התקציב של כל המדינה.

חיים כץ: מאחר שאתם לא הגבתם, אנחנו נאשר את זה ואתם תוכלו לעשות מה שאתם רוצים.

משה (מוץ) מטלון: אפילו פה אחד נאשר את זה.

גל כהן: הלשכה המשפטית, משרד הביטחון.

גל כהן: עוד לפני ששר הביטחון פנה לשר האוצר שלוש פעמים ולא פעם אחת.

חיים כץ: אני יודע, אבל שר האוצר עסוק.

גל כהן: אנחנו מדברים כאן על משהו שנקבע בהחלטה של ועדת שרים לענייני מילואים בחודש מאי 2011 וקיבל תוקף של החלטת ממשלה.

גל כהן: שר האוצר לא ערער עליה, בניגוד להחלטות אחרות של אותה ועדת מילואים שהוא כן ערער עליהן.

חיים כץ: בסדר, אז הוא אמר.

חיים כץ: אנחנו נקריא ונאשר.

נועה בן שבת: צו הביטוח הלאומי (הגדלת שיעור הענקות), התשע"ב-2011 בתוקף סמכותי לפי סעיף 282(ב) בחוק הביטוח הלאומי (נוסח משולב), התשנ"ה-1995 (להלן – החוק), בהתייעצות עם שר הרווחה והשירותים החברתיים ועם שר האוצר, ובאישור ועד, העבודה, הרווחה והבריאות של הכנסת, אני מצווה לאמור: 1.

נועה בן שבת: הגדלת שיעור ההענקות סך כל ההענקות לשנה לפי סעיף 282(א)(2) לחוק, יגדל ויעמוד על שיעור של 0.5 אחוז.

חיים כץ: אנחנו מצביעים.

חיים כץ: ה צ ב ע ה הצו אושר פה אחד כל חברי הכנסת שנמצאים כאן הצביעו בעד ולכן הצו אושר.

חיים כץ: אני מקווה שתשתמשו בכסף הזה טוב ותעשו טוב לחיילי המילואים, שהם רק יבלו ולא יעשו דברים אחרים.

חיים כץ: אני מקווה שלנו ולכל בית ישראל יהיה שלום.

חיים כץ: תודה רבה.

חיים כץ: הישיבה נעולה.